ટોમસે રિઝાલનું ટાણું શુભ દિવસ તરીકે સ્વીકાર્યું હતું. રિઝાલનો દિવસ આમ તો શોકના સંદર્ભે પાળવામાં આવતો હોય છે, કારણ કે એ દિવસે જોઝ રિઝાલનો વધ કરવામાં આવ્યો હતો. રિઝાલ એટલે અભૂતપૂર્વ મહાન વ્યક્તિત્વોમાંનું એક! પાંત્રીસ વર્ષની ઉંમરે એમને દેહાંતદંડ દેવાયેલો! આટલા ટૂંકા જીવનકાળ દરમિયાન એમણે પોતાના દેશવાસીઓ ઉપર એક અમીટ છાપ છોડી હતી. લિઓનાર્ડો દ વીંચી કે બેન્જામિન ફ્રેંકલિનની માફક વિવિધ ક્ષેત્રે વિશિષ્ટ પ્રતિભાઓના એ સ્વામી હતા! પ્રથમ દેશભક્ત! એવા પ્રખર દેશભક્ત, જેણે કોઈ જ બળવાની આગેવાની લીધી ન હતી, અને છતાં પણ બબ્બે વખત જેલવાસ ભોગવેલો! છેવટે સ્પેન દ્વારા રાજદ્રોહના આરોપસર ગોળીએ દેવાયા, અને એ પણ સત્યનો એકાદ અંશ પણ ન હોય એવા, તદ્દન ખોટા અને ઉપજાવી કાઢેલા આરોપસર!